གྲོགས་པོ།ཚེ་སྲོག་གི་བལ་སྐུད་ཕྲ་མོ་དེ་ཤེལ་ཆག་དང་གྲི་སོགས་རྣོ་ཁ་ཅན་གང་ལའང་མི་འདྲུད་པའམ་འཕང་འཁེལ་བ་ལྟ་བུའི་མི་ཚེའི་བསམ་དོན་དང་རེ་སྙེག་གི་དྲིལ་བུ་ལོག་ལོག་དེ་ཉིན་རེ་ལས་ཉིན་རེར་དོམ་ཞིང་བཅུམ་པའི་སྨོན་འདུན་དང་བཅས་འཚམ་འདྲི་ཞུ།༢༠༡༢ལོར་ང་ཚོ་མཐོ་འབྲིང་མཐར་ཕྱིན་པ་ནས་ད་ལ་ཐུག་གི་བར་ཏག་ཏག་ལོ་ངོ་ཧྲིལ་བོ་ལྔ་ལྷག་རྦབ་རྡོ་བཞིན་འདྲིལ་ཞིང་ལྷུང་སྟེ་འུ་ཅག་གི་ལང་ཚོའི་བཞིན་རས་ཀྱི་ཟུར་མཐའ་ལ་ལོ་ཟླའི་རྒས་གཉེར་ཡང་རན་ཙམ་རེ་ཆགས་ཀྱིན་པ་ཚོར་ཡོད་དམ།བརྡ་འཕྲིན་དང་འཕྲུལ་འཁོར་གྱི་དུས་རབས་འདིར་ང་ཚོས་ཏབ་གང་གི་དུས་ཚོད་ནང་ཕན་ཚུན་གྱི་སྐད་གོ་ཐུབ་ལ་ངོ་ཡང་ཐུག་ཐུབ་ཀྱིན་ཡོད་མོད།དེ་རིང་ངས་སྐུད་ལམ་སོགས་གང་ཡང་མ་བརྒྱུད་པར་ཁྱོད་ལ་འཕྲིན་ཡིག་ཅིག་འབྲི་བཞིན་ཡོད།འཕྲིན་ཡིག་འདིའི་ནང་དུ་ངས་དུས་རྒྱུན་ཤོད་མ་ཐུབ་པ་ཞིག་དང་ཁྱོས་ནམ་རྒྱུན་ཉན་མ་མྱོང་བ་ཞིག་ཕྲིས་མི་སྲིད་མོད།ཡིག་འབྲུ་ལ་བསྟར་བའི་སེམས་གཏམ་ནི་ཁ་ནས་བཞུར་བའི་སེམས་གཏམ་ལས་དྲང་གཏམ་དང་སྙིང་གཏམ་གྱི་ཆ་མང་ཙམ་ཡོད་པར་སོམ་ཉི་སྤུ་ཙམ་ཡང་བྱ་མི་དགོས།